FI Euroopan unionin virallinen lehti C 45/1

EUROOPAN KESKUSPANKIN LAUSUNTO,

annettu 7 päivänä marraskuuta 2008,

luonnoksesta komission päätökseksi Euroopan pankkivalvontaviranomaisten komitean perustamisesta

(CON/2008/63)

(2009/C 45/01)

Johdanto ja oikeusperusta

Euroopan keskuspankki (EKP) vastaanotti 10 päivänä lokakuuta 2008 Euroopan komissiosta pyynnön antaa lausunto luonnoksesta komission päätökseksi Euroopan pankkivalvontaviranomaisten komitean perustamisesta (jäljempänä ’päätösluonnos’). Päätösluonnoksen on tarkoitus korvata marraskuussa 2003 tehty komission päätös (1).

EKP:n toimivalta antaa lausunto perustuu Euroopan yhteisön perustamissopimuksen 105 artiklan 4 kohtaan, sillä päätösluonnos vaikuttaa yhden EU:n rahoituspalvelualan komiteajärjestelmään kuuluvan komitean rakenteeseen ja toimintaan sekä Euroopan keskuspankkijärjestelmän (EKPJ) rooliin myötävaikuttaa luottolaitosten toiminnan vakauden valvontaan ja rahoitusjärjestelmän vakauteen liittyvän toimivaltaisten viranomaisten politiikan moitteettomaan harjoittamiseen perustamissopimuksen 105 artiklan 5 kohdan mukaisesti. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

1. Yleiset huomautukset

1.1 Talous- ja rahoitusasioiden neuvosto (Ecofin) kehotti toukokuussa 2008 komissiota tarkistamaan komission päätöksiä kolmannen tason komiteoiden perustamisesta ja antamaan komiteoille nimenomaisia tehtäviä valvontaviranomaisten yhteistyön ja niiden roolien lähentämisen edistämiseksi rahoitusalan vakauteen kohdistuvien riskien arvioinnissa; Ecofin-neuvosto mainitsi myös tiettyjä tehtäviä, joita tähän voisi kuulua (2). Ecofin-neuvoston päätelmissä viitataan myös seikkoihin, jotka olisi otettava huomioon kehitettäessä kolmannen tason komiteoiden roolia rahoitusjärjestelmän vakautta koskevien riskien seurannassa EU:n tasolla, ja Ecofin-neuvosto nimenomaisesti kehotti Euroopan pankkivalvontaviranomaisten komiteaa (CEBS) ja EKPJ:n pankkivalvontakomiteaa varmistamaan, että niiden keskinäinen työnjako on selvä ja tarkoituksenmukainen (3). Tätä taustaa vasten EKP suhtautuu yleisesti ottaen myönteisesti päätösluonnokseen siltä osin kuin komission ehdottamat muutokset heijastavat päätelmiä Lamfalussy-prosessin uudelleentarkastelun yhteydessä vuonna 2007 (4), johon myös eurojärjestelmä osallistui (5). Samalla EKP toteaa, että rahoitusmarkkinoiden viimeaikaisten tapahtumien johdosta Euroopan unionin neuvosto painotti lokakuussa 2008 tarvetta vahvistaa Euroopan rahoitussektorin valvontaa, jotta parannettaisiin valvonnan yhteensovittamista Euroopan tasolla (6). Tarkemmin sanottuna Euroopan unionin neuvosto suhtautui myönteisesti komission asettaman korkean tason työryhmän perustamiseen (7). Tässä yhteydessä EKP korostaa, että tässä lausunnossa esitetyt yksityiskohtaiset huomautukset eivät rajoita jatkossa mahdollisesti esitettäviä kannanottoja, jotka liittyvät korkean tason työryhmän työtä koskevaan laajempaan keskusteluun.

1.2 EKP tukee Euroopan pankkivalvontaviranomaisten komitean työtä sekä taloudellisesti että asiakysymyksissä. Valvontaviranomaisten ja keskuspankkien välisen läheisen yhteistyön ja tietojenvaihdon merkitys korostuu ja vahvistuu rahoitusmarkkinoiden viimeaikaisen kehityksen myötä, mikä myös tällä hetkellä näkyy Euroopan pankkivalvontaviranomaisten komitean ja EKPJ:n pankkivalvontakomitean välisessä, säännölliseen riskinarviointiin ja rahoitusjärjestelmän vakauden valvontaan liittyvässä läheisessä yhteistoiminnassa.

1.3. EKP tukee pyrkimystä yhtenäistää komission päätöksiä, joilla perustettiin ns. Lamfalussy-prosessin valvontakomiteat (kolmannen tason komiteat) eli Euroopan pankkivalvontaviranomaisten komitea, Euroopan vakuutus- ja työeläkevalvontaviranomaisten komitea (CEIOPS) ja Euroopan arvopaperimarkkinavalvojien komitea (CESR) (8). Komissio voi myös harkintansa mukaan ottaa huomioon tässä lausunnossa esitetyt, päätösluonnokseen liittyvät kahta muuta kolmannen tason komiteaa koskevat erityiset huomautukset, joiden osalta EKP:lta ei ole pyydetty lausuntoa.

2. Erityiset huomautukset

2.1 Euroopan pankkivalvontaviranomaisten komitealle osoitetut uudet tehtävät (4 artikla)

Päätösluonnoksessa mainittujen uusien tehtävien osalta EKP esittää seuraavat huomautukset:

Ensinnäkin EKP kannattaa sitä, että päätösluonnokseen sisällytetään maininta kolmannen tason komiteoiden roolista valvontaviranomaisten välisessä sovittelussa ja tehtävänjaossa (9). Kukin näistä kolmesta kolmannen tason komiteasta on hiljattain ottanut käyttöön sovittelumekanismin, jonka tarkoituksena on ratkaista mahdolliset erimielisyydet ja vahvistaa yhteisymmärrystä valvontaviranomaisten välillä, parantaa viranomaisten välistä jokapäiväistä yhteistyötä ja vahvistaa valvonnan lähentymistä (10). Kun säännöksen toimivuutta ei ole vielä tutkittu käytännössä, olisi toivottavaa, että sen täytäntöönpanoa tarkasteltaisiin lähiaikoina. Sikäli kuin on kyse Euroopan pankkivalvontaviranomaisten komitean roolista valvontaviranomaisten välisessä tehtävänjaossa, EKP katsoo, että tämä kehitys voi osoittautua hyödylliseksi valvontaviranomaisten välisen tehtävänjaon tehokkuuden ja vaikuttavuuden edistämiseksi rajat ylittävissä tilanteissa, sekä auttaa rajat ylittävien pankkiryhmien ja valvontaviranomaisten välisen yhteistyön tehostamisessa.

Lisäksi päätösluonnoksessa viitataan Euroopan pankkivalvontaviranomaisten komitean myötävaikutukseen, jolla pyritään yhteisön lainsäädännön yleisen ja yhtenäisen täytäntöönpanon sekä yhdenmukaisen soveltamisen edistämiseen oikeudellisesti sitomattomien suuntaviivojen, suositusten ja standardien avulla (11). Kun otetaan huomioon valvonnan yhtenäisyyden tärkeys Euroopan rahoitusjärjestelmän tehokkaan integraation kannalta, EKP ehdottaa, että Euroopan pankkivalvontaviranomaisten komitean tehtäviin lisättäisiin maininta sen roolista, joka liittyy edellä mainittujen oikeudellisesti sitomattomien toimenpiteiden käytännön toteutuksen arvioinnin edistämiseen vastavuoroisen arvioinnin (peer review) avulla.

Toiseksi EKP toteaa, että Ecofin-neuvoston 14 päivänä toukokuuta 2008 hyväksymien päätelmien mukaisesti komissio säätää Euroopan pankkivalvontaviranomaisten komitean roolista, johon kuuluu toiminnallisten suuntaviivojen antaminen valvojien kollegioiden tehokkaan ja yhdenmukaisen toiminnan varmistamiseksi (12). Tämä heijastaa nykyistä vakavaraisuusdirektiivien (13) uudelleentarkasteluun liittyvää aloitetta, jonka tavoitteena on vahvistaa valvojien kollegioiden oikeudellista perustaa. Tältä osin EKP korostaa, että on erityisen tärkeää varmistaa yhtenäisyys päätösluonnoksen ja edellä mainittujen direktiivien kesken.

2.2 Euroopan pankkivalvontaviranomaisten komitean ja EKPJ:n pankkivalvontakomitean välinen yhteistyö (5 artikla)

Ecofin-neuvosto kehotti varmistamaan, että Euroopan pankkivalvontaviranomaisten komitean ja EKPJ:n pankkivalvontakomitean keskinäinen työnjako on selvä ja tarkoituksenmukainen (14); komissio korostaa tämän mandaatin mukaisesti päätösluonnoksessaan, että on tarpeen estää näiden kahden komitean tehtävien päällekkäisyydet (15). Komissio on todennut, että tehtävienjako voi tiettyyn määrään saakka perustua makrotason ja mikrotason vakausanalyysien välillä tehtävään erotteluun (16). Tässä yhteydessä EKP korostaa aiemman lausuntonsa mukaisesti, että on tärkeää tunnustaa EKPJ:n pankkivalvontakomitean roolin merkitys, sillä se on jo kehittänyt puitteet makrotason vakauden kehityksen seurannalle (17). Päätösluonnoksessa mainitaan, että rahoitusjärjestelmän vakauden turvaamiseksi tarvitaan valvojien komitean tasolla oleva järjestelmä tunnistamaan rajat ylittävät ja eri sektoreihin liittyvät mahdolliset riskit aikaisessa vaiheessa ja että Euroopan pankkivalvontaviranomaisten komitean rooli tässä yhteydessä liittyy pankkisektorin mikrotason riskien tunnistamiseen ja näiden tulosten säännölliseen raportointiin (18). Tätä taustaa vasten EKP esittää seuraavat huomautukset.

Ensinnäkin EKP korostaa, että päätösluonnoksessa olevan maininnan EKPJ:n pankkivalvontakomitean ja Euroopan pankkivalvontaviranomaisten komitean välisestä vuorovaikutuksesta tulisi olla sävyltään myönteisempi, niin että se heijastaisi nykyistä yhteistoimintaa kolmannen tason komiteoiden ja pankkivalvontakomitean välillä. Sen sijaan että päätösluonnoksessa mainitaan tarve estää päällekkäisyydet EKPJ:n pankkivalvontakomitean työn kanssa, siinä voitaisiin pikemminkin korostaa näiden komiteoiden ja EKPJ:n pankkivalvontakomitean välisen läheisen yhteistoiminnan tarvetta (19).

Lisäksi Euroopan pankkivalvontaviranomaisten komitea ja EKPJ:n pankkivalvontakomitea ovat jo sopineet säännöllisiä riskiarvioita ja rahoitusjärjestelmän vakauden valvontaa koskevan yhteistoiminnan järjestämisestä, jotta voidaan välttää saman työn tekeminen kahdesti. Kun EKPJ:n pankkivalvontakomitea sille annetun tehtävän mukaisesti keskittyy rahoitusjärjestelmän ja pankkisektorin vakautta uhkaavien keskeisten riskien tunnistamiseen, Euroopan pankkivalvontaviranomaisten komitea puolestaan keskittyy spesifisten riskien ennakoivaan tunnistamiseen, valvonnallisiin näkökohtiin ja mahdollisiin poliittisiin toimiin.

Toiseksi Euroopan pankkivalvontaviranomaisten komitealla on velvollisuus päätösluonnoksen mukaan tarvittaessa tiedottaa valvontaviranomaisten komiteoille, valtiovarainministeriöille ja kansallisille keskuspankeille mahdollisista tai lähestyvistä ongelmista, jotta voidaan ryhtyä ajoissa ehkäiseviin tai korjaaviin toimenpiteisiin (20). EKP ehdottaa, että tätä säännöstä selvennettäisiin, jotta vältettäisiin mahdolliset tietojen salassapitoon liittyvät ongelmat siinä tapauksessa, että yksittäisiä pankkeja koskevia valvontatietoja luovutetaan valtiovarainministeriöille.

Kolmanneksi päätösluonnoksessa todetaan, että Euroopan pankkivalvontaviranomaisten komitea toimittaa komissiolle, talous- ja rahoituskomitealle ja Euroopan parlamentille vähintään neljännesvuosittaisin arviointinsa pankkisektorin keskeisistä riskeistä ja pankkialan haavoittuvuudesta (21). EKPJ:n pankkivalvontakomitean kokemukset makrovakausanalyysin tulosten ilmoittamisesta talous- ja rahoituskomitealle viittaavat siihen, että puolivuosittainen raportointi olisi normaaleina aikoina tarkoituksenmukaisempi.

2.3 Rahoitusalan ryhmittymät (11 artikla)

Päätösluonnoksessa todetaan, että Euroopan pankkivalvontaviranomaisten komitean ja Euroopan vakuutus- ja työeläkevalvontaviranomaisten komitean välinen yhteistyö rahoitusalan ryhmittymien valvonnan alalla tapahtuu rahoitusalan ryhmittymiä käsittelevässä sekakomiteassa. Kun EKP osallistuu jo nykyisin finanssiryhmittymiä käsittelevän väliaikaisen työryhmän (Interim Working Committee on Financial Conglomerates) sekä Euroopan finanssiryhmittymäkomitean (European Financial Conglomerates Committee) työhön, sen osallistuminen tarkkailijana tulisi mainita yhdessä komission ja Euroopan pankkivalvontaviranomaisten komitean kanssa.

2.4 Määräenemmistöpäätökset (14 artikla)

Ecofin-neuvosto pani 7. lokakuuta 2008 tyytyväisenä merkille, että valvontaviranomaiset ovat kolmannen tason komiteoissa päässeet yhteisymmärrykseen siitä, että niiden työjärjestyksiin sisällytetään määräenemmistöpäätösten tekeminen (22). Päätösluonnoksessa todetaan, että Euroopan pankkivalvontaviranomaisten komitean päätökset on tehtävä 1) vähintään määräenemmistöllä 255/345 painotetuista äänistä ja 2) jäsenvaltioiden yksinkertaisella enemmistöllä (23). Euroopan pankkivalvontaviranomaisten komitean johtosäännössä puolestaan määrätään, että ”päätöksen edellytyksenä on vähintään 255 puoltavaa ääntä, jotka edustavat ainakin kahta kolmasosaa jäsenvaltioista”. EKP toteaa, että kummastakin menettelystä määrätään perustamissopimuksen määräenemmistöpäätöksiä koskevissa artikloissa (24). Oikeudellisen selvyyden vuoksi EKP suosittelee kuitenkin varmistamaan, että päätösluonnoksen ja toisaalta Euroopan pankkivalvontaviranomaisten komitean johtosäännön äänestämistä koskevat säännökset ovat yhteneväiset, mikä saattaa edellyttää perustamissopimuksen asianomaisia määräyksiä koskevan suoran viittauksen lisäämistä päätösluonnokseen.

3. Muutosehdotukset

Muutokset, joita ehdotettuun asetukseen olisi EKP:n edellä olevien ehdotusten mukaan tehtävä, esitetään tämän lausunnon liitteessä.

Tämä lausunto julkaistaan EKP:n verkkosivuilla sen jälkeen, kun komissio on hyväksynyt ja julkaissut päätöksen Euroopan pankkivalvontaviranomaisten komitean perustamisesta.

Tehty Frankfurt am Mainissa 7 päivänä marraskuuta 2008. EKP:n varapuheenjohtaja Lucas D. PAPADEMOS

(1) Komission päätös 2004/5/EY, tehty 5 päivänä marraskuuta 2003, Euroopan pankkivalvontaviranomaisten komitean perustamisesta (EUVL L 3, 7.1.2004, s. 28).

(2) Neuvoston päätelmät EU:n valvontakehyksestä ja rahoitusalan vakautta koskevista järjestelyistä sellaisina kuin Ecofin-neuvosto hyväksyi ne istunnossaan 14. toukokuuta 2008, s. 3–5, saatavilla osoitteesta:

http://register.consilium.europa.eu/pdf/fi/08/st08/st08515-re03.fi08.pdf

(3) Neuvoston päätelmät, s. 5–6.

(4) Komission tiedonanto: Lamfalussy-prosessin uudelleentarkastelu — Valvonnan lähentäminen, KOM(2007)727 lopullinen.

(5) Lamfalussy-prosessin uudelleentarkastelua koskevat eurojärjestelmän päätelmät (”Review of the Lamfalussy framework — Eurosystem Contribution”), marraskuu 2007, saatavissa EKP:n verkkosivuilta: www.ecb.int

(6) Puheenjohtajan päätelmät, Euroopan unionin neuvosto, 15. ja 16. lokakuuta 2008, 8 kohta. Päätelmät on saatavissa osoitteesta:

http://www.consilium.europa.eu/cms3_applications/Applications/newsRoom/related.asp?BID=76&GRP=14127&LANG=1&cmsId=339

(7) Katso komission tiedonanto ”Finanssikriisistä talouden elpymiseen: eurooppalainen toimintakehys”, KOM(2008) 706 lopullinen, 29. lokakuuta 2008, saatavissa osoitteesta:

http://ec.europa.eu/commission_barroso/president/pdf/COMM_20081029.pdf

(8) Ks. päätösluonnoksen johdanto-osan 6 kappale.

(9) Ks. päätösluonnoksen johdanto-osan 14 kappale ja 4 artiklan 1 kohdan a alakohta (sovittelun osalta) sekä johdanto-osan 17 kappale ja 4 artiklan 1 kohdan d alakohta (tehtävänjaon osalta).

(10) Katso sovittelumekanismeja koskevat pöytäkirjat ”Protocol on mediation mechanism of the CESR”, CESR/06-286b, elokuu 2006, saatavissa Euroopan arvopaperimarkkinavalvojien komitean verkkosivustolta http://www.cesr-eu.org, ”Protocol of the CEBS mediation mechanism”, 25. syyskuuta 2007, saatavissa Euroopan pankkivalvontaviranomaisten komitean verkkosivustolta http://www.c-ebs.org sekä ”Protocol on mediation mechanism between insurance and pensions supervisors”, CEIOPS-DOC-14/07, lokakuu 2007, saatavissa Euroopan vakuutus- ja työeläkevalvontaviranomaisten komitean verkkosivustolta: http://www.ceiops.eu

(11) Päätösluonnoksen 3 artikla.

(12) Päätösluonnoksen 4 artiklan 1 kohdan e alakohta.

(13) Ehdotus Euroopan parlamentin ja neuvoston direktiiviksi direktiivien 2006/48/EY ja 2006/49/EY muuttamisesta keskuslaitoksiin kuuluvien pankkien, tiettyjen omien varojen erien, suurten riskikeskittymien, valvontajärjestelyjen ja kriisinhallinnan osalta, KOM(2008) 602 lopullinen. Vakavaraisuusdirektiiveillä tarkoitetaan luottolaitosten liiketoiminnan aloittamisesta ja harjoittamisesta 14 päivänä kesäkuuta 2006 annettua Euroopan parlamentin ja neuvoston direktiiviä 2006/48/EY (uudelleenlaadittu teksti) (EUVL L 177, 30.6.2006, s. 1) sekä sijoituspalveluyritysten ja luottolaitosten omien varojen riittävyydestä 14 päivänä kesäkuuta 2006 annettua Euroopan parlamentin ja neuvoston direktiiviä 2006/49/EY (uudelleenlaadittu teksti) (EUVL L 177, 30.6.2006, s. 201).

(14) Neuvoston päätelmät EU:n valvontakehyksestä ja rahoitusalan vakautta koskevista järjestelyistä sellaisina kuin Ecofin-neuvosto hyväksyi ne istunnossaan 14. toukokuuta 2008, saatavissa osoitteesta:

http://register.consilium.europa.eu/pdf/en/08/st08/st08515-re03.en08.pdf

(15) Päätösluonnoksen johdanto-osan 21 kappale sekä 5 artiklan 5 kohta.

(16) Euroopan komissio (sisämarkkinoiden pääosasto), Euroopan pankkivalvontaviranomaisten komitean, Euroopan arvopaperimarkkinavalvojien komitean ja Euroopan vakuustus- ja työeläkevalvontaviranomaisten komitean perustamisesta tehtyjen komission päätösten muuttamista koskeva keskusteluasiakirja (Public Consultation Paper on amendments to Commission Decisions establishing CESR, CEBS & CEIOPS), 23. toukokuuta 2008, s. 11, saatavissa osoitteesta:

http://ec.europa.eu/internal_market/finances/docs/committees/consultation_en.pdf

(17) EKP:n lausunto CON/2004/7, annettu 20 päivänä helmikuuta 2004, Euroopan unionin neuvoston pyynnöstä, joka koskee ehdotusta Euroopan parlamentin ja neuvoston direktiiviksi neuvoston direktiivien 73/239/ETY, 85/611/ETY, 91/675/ETY, 93/6/ETY ja 94/19/EY sekä Euroopan parlamentin ja neuvoston direktiivien 2000/12/EY, 2002/83/EY ja 2002/87/EY muuttamisesta rahoituspalvelualan komiteajärjestelmän uudistamiseksi (KOM(2003) 659 lopullinen) (EUVL C 58, 6.3.2004, s. 23).

(18) Päätösluonnoksen johdanto-osan 20 kappale sekä 5 artiklan 2 kohdan ensimmäinen alakohta.

(19) Euroopan pankkivalvontaviranomaisten komitean ja EKPJ:n pankkivalvontakomitean välinen läheinen yhteistyö heijastuu jo Euroopan pankkivalvontaviranomaisten komitean johtosäännön tarkistetussa versiossa, joka tuli voimaan 10. heinäkuuta 2008 ja joka on saatavissa komitean verkkosivustolta: http://www.c-ebs.org (ks. esim. johtosäännön 1.4 artikla, 4.5 artikla ja 6.4 artikla).

(20) Päätösluonnoksen 5 artiklan 1 kohta.

(21) Päätösluonnoksen 5 artiklan 2 kohta.

(22) Neuvoston päätelmät sellaisina kuin niistä sovittiin Ecofin-neuvostossa 7. lokakuuta 2008, saatavissa osoitteesta:

http://www.consilium.europa.eu/uedocs/NewsWord/fi/ecofin/103590.doc

(23) Päätösluonnoksen 14 artikla.

(24) Perustamissopimuksen 205 artiklan 2 kohdassa (sellaisena kuin se on viimeksi muutettuna Bulgarian ja Romanian liityttyä Euroopan unioniin) määrätään kahdesta vaihtoehdosta. Riippuen neuvoston tekemän ratkaisun tyypistä eli siitä, onko ratkaisu perustamissopimuksen mukaan tehtävä komission ehdotuksesta vai ei, ratkaisun edellytyksenä on vähintään 255 puoltavaa ääntä, jotka edustavat joko i) jäsenten enemmistöä; tai ii) vähintään kahta kolmasosaa jäsenistä.